recursal/SuperWikiNEXT-32B huggingface dataset:
המונח "כרית" מפנה לכאן. אם הכוונה למשמעות אחרת, ראו כרית (פירושונים).
כריות על מיטה
בזמן השינה מספקת הכרית תמיכה לראש
**כרית** או **כר** היא כלי מיטה קטן המספק תמיכה לראש, בדרך כלל בזמן שינה על מיטה, או לגוף, בשעת ישיבה על כורסה או ספה. רוב הכריות פשוטות בצורתן ובצבען, אם כי קיימות גם כריות מעוצבות המיועדות בדרך כלל לקישוט גרידא. הכריות המודרניות הפופולריות ביותר, צורתן מלבן וגודלן הממוצע 50 על 70 סנטימטרים.(:

מבנה הכרית
----------

לאורך ההיסטוריה השתנה מילוי הכריות. הכריות הראשונות היו ממולאות בקש בשל קלות השגתו. כיום מילוי קש כמעט ואינו בשימוש בשל אי הנוחות שהוא מסב. במשך שנים מולאו הכריות ששימשו את העשירים בפלומה או נוצות. כריות מסוג זה עדיין קיימות, אולם כיום מילוי מלאכותי הוא הנפוץ ביותר.

הציפית, כיסוי הכרית העשוי לרוב מבד לעיתים אף ממשי, משתנה גם היא מכרית לכרית. רוב הכריות כיום מצוידות ברוכסן כדי לאפשר את החלפת המילוי וכיבוס הציפית. כריות מיטה לעומת זאת אינן מאובזרות ברוכסן, והציפית מכסה כיסוי נוסף ובו המילוי — שיטה זו מאפשרת כיבוס יומיומי של הציפית. גם כשמקפידים על כביסת הציפית, צוברות הכריות בדרך כלל כמויות גדולות של אבק ויש צורך להחליפן כל כמה שנים, במיוחד כשהמשתמש אלרגי.

היסטוריה
--------

הכריות הראשונות נמצאו בקברים עתיקים במצרים. לפני המהפכה התעשייתית, קשה היה לתפור כריות ולצבען, ולכן הן נחשבו יצירות אומנות. בסין ובאירופה בימי הביניים נחשבו כריות למותרות. עם המצאת המכונות הפכו הכריות, שבמשך אלפי שנים היו זמינות לעשירים בלבד, למוצר נפוץ הנמצא כיום בכל בית.

ראו גם
------

* כרית אוויר

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **כרית** |
| ויקיציטוט ציטוטים בוויקיציטוט: **כרית** |
| ויקישיתוף תמונות ומדיה בוויקישיתוף: **כריות** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548682905171
* BnF: cb12121878d (data)
* LCCN: sh85102149
* NDL: 00576188
* NKC: ph124319

 |
**צבי (צביקה) לוי** (13 בינואר 1948 - 29 בדצמבר 2018) היה פעיל חברתי ישראלי שכונה "אבי החיילים הבודדים". חתן פרס ישראל למפעל חיים לשנת ה'תשע"ז (2017).

ביוגרפיה
--------

לוי נולד ב-13 בינואר 1948 בקיבוץ גבת בעמק יזרעאל ומשפחתו הייתה בין מקימי קיבוץ יפעת הסמוך, שם הוא גר עד למותו. אביו היה מקווקז ואמו הייתה מפולין. עם גיוסו לצה"ל התנדב לוי לחטיבת הצנחנים ושובץ בגדוד 202. בצנחנים עבר מסלול הכשרה כלוחם, קורס מ"כים חי"ר ולחם במלחמת ההתשה. בשירות המילואים שירת לוי כלוחם וכרב-סמל פלוגתי בגדוד 697 שבעוצבת חצי האש. במהלך מלחמת לבנון הראשונה הוענקה לו דרגת קצונה מבלי שעבר קורס קצינים על אומץ הלב שגילה תחת אש. בהמשך, בשל תפקידו כאחראי על החיילים הבודדים בתנועה הקיבוצית, הועלה בדרגה לסגן-אלוף. בשנת 2016 קיבל דרגת ייצוג אלוף-משנה.

### פעילותו ההתנדבותית

בשנת 1983, לאחר מות בתו עופרי, קיבל על עצמו בהתנדבות, בעצת הרמטכ"ל רפאל איתן, לאסוף בחורים מעיירות פיתוח שקיבלו פטור מהצבא, ולעזור להם להתגייס. התנדבות זו נעשתה במקביל לעבודתו של לוי בגידולי שדה בקיבוץ. בדצמבר 1994 נתמנה על ידי ראש אכ"א יורם יאיר (יה־יה), לנהל את פרויקט חיילים בודדים בצבא.

לוי כונה "האבא של החיילים הבודדים" בזכות עשייתו רבת השנים למען אלפי חיילים מחוסרי אמצעים וטיפול במשפחות השכולות מטעם התנועה הקיבוצית. הוא היה ממונה על התיאום והקישור בין התנועה הקיבוצית לבין צה"ל בכל נושא ההלנה והטיפול בחיילים הבודדים, הפנייתם למשפחות מאמצות בקיבוצים, מעקב אחר היקלטותם ומתן מענה לכל בקשה ומצוקה שלהם.

### חיים אישיים

בקיבוץ יפעת הכיר לוי את נעמי, ילדת חוץ מקריית טבעון, שסייעה לו בפעילותו ההתנדבותית. הם התחתנו בשנת 1974, ונולדו להם חמישה ילדים.

ב-1981 נפטרה בתו עפרי בת השמונה החודשים ממוות בעריסה.

בשנת 2016 חלה לוי בניוון שרירים (ALS). גם לאחר שחלה, המשיך לבקר בהתנדבות משפחות וחיילים בודדים.

ב-29 בדצמבר 2018 נפטר כתוצאה מהמחלה ונקבר בקיבוץ יפעת.

קישורים חיצוניים
----------------

ויקישיתוף מדיה וקבצים בנושא **צביקה לוי** בוויקישיתוף
* צביקה לוי, באתר פרס ישראל

הערות שוליים
------------

1. ↑  עדי חשמונאי, "ארוץ למען החיילים הבודדים" באתר ישראל היום, 18 בדצמבר 2017
2. ↑  דני ברנר, כולם היו בניו, ישראל היום, 29 בספטמבר 2010
3. ↑  אתר למנויים בלבד ענת מידן, "לפני המחלה עבדתי 16 שעות ביום, נתתי את כולי לחיילים, וזה היה אושר. עכשיו אני לא יכול לזוז, אבל כל הזמן חושב איפה אני עוד יכול לעזור", באתר "ידיעות אחרונות", 17 בנובמבר 2016
4. ↑  אלי אשכנזי‏, "לא מפסיק לבכות": זוכה פרס ישראל שהקדיש את חייו לחיילים בודדים, באתר וואלה!‏, 17 במרץ 2017
5. ↑  הלך לעולמו צביקה לוי, "אבי החיילים הבודדים" וחתן פרס ישראל, באתר ynet, 29 בדצמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498840605171
* VIAF: 308256492
* WorldCat: viaf-308256492

 |
**Queen** (בעברית: **מלכה**) הוא שיר שהוקלט על ידי הטיקטוקרית והזמרת האמריקאית לורן גריי. השיר יצא לאור ב-21 בדצמבר 2018, על ידי חברת התקליטים יוניברסל מיוזיק גרופ, כסינגל השלישי של גריי וכסינגל הפריצה שלה. השיר זכה להצלחה בינלאומית וצבר קרוב ל-40 מיליון השמעות בספוטיפיי.

רקע וכתיבה
----------

השיר נכתב על ידי ראיין רבין, ראיין מקמהון, לורן גריי, ג'ורג'יה קו, בוני מקי ובן ברגר והופק על ידי קפטן קאטס. השיר יצא לאור לאחר שהוציאה את "Kick You Out"; שיר שלא זכה להצלחה רבה, מה שהוביל להוצאה מהירה של סינגל נוסף. מקי שהייתה שותפה בכתיבת השיר, נודעה בזכות כתיבת להיטים כמו "Teenage Dream" ו-"California Gurls".

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-39 מיליון השמעות.

וידאו קליפ
----------

קליפ המילים של השיר הועלה לערוץ היוטיוב של 7clouds ב-24 בפברואר 2019, שלושה חודשם לאחר צאתו של השיר כסינגל. קליפ המילים זכה להצלחה כאשר צבר למעלה מ-8.6 מיליון צפיות בסך הכול. הווידאו קליפ הרשמי של "Queen" הועלה לערוץ היוטיוב הרשמי של לורן גריי בינואר 2019 וצבר למעלה מ-17 מיליון צפיות.

בנוסף לכך, הועלה בדצמבר 2018 קליפ מילים לא רשמי של השיר, שצבר למעלה מ-6 מיליון צפיות.

מיקומי שיא
----------

| 
‏‏‏  **מצעדים ודירוגים (2018)** |
| --- |
| מדינה | מצעד | מיקום שיא |
|  ארצות הברית | בילבורד הוט 100 | - |

היסטוריית יציאות לאור
---------------------

| מדינה | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 10 באוגוסט 2018 | סטרימינג • הורדה דיגיטלית | יוניברסל |  |

קישורים חיצוניים
----------------

* סרטון השיר "Queen" באתר יוטיוב

הערות שוליים
------------

1. ↑  ראיין רבין, ראיין מקמהון, לורן גריי, ג'ורג'יה קו, בוני מקי, בן ברגר
2. 1 2 3  *Loren Gray – Queen*, נבדק ב-2021-05-14
3. 1 2  *Queen*, נבדק ב-2021-05-14
4. ↑  *Kick You Out*, נבדק ב-2021-05-14
5. ↑  *Katy Perry (Ft. Snoop Dogg) – California Gurls*, נבדק ב-2021-05-14
6. ↑  *Katy Perry – Teenage Dream*, נבדק ב-2021-05-14
7. 1 2  *Loren Gray - Queen (Lyrics)*, נבדק ב-2021-05-14
8. ↑  *Loren Gray - Queen (Official Video)*, נבדק ב-2021-05-14
9. ↑  *Loren Gray ‒ Queen (Lyrics)*, נבדק ב-2021-05-14
10. ↑  *Loren Gray – My Story*, נבדק ב-2021-05-14
**Cute Boy** (בעברית: **בן חמוד**) הוא סינגל שהוקלט על ידי הזמרת הישראלית נונו. הוא יצא לאור ב-6 ביוני 2022, בהוצאת חברת התקליטים די-מיוזיק, כסינגל שלא מתוך אלבום.

השיר הגיע למקום הראשון במצעד הרשמי של גלגלצ ובמצעד העשירייה של כאן גימל.

רקע וכתיבה
----------

השיר נכתב על ידי נונו והופק על ידי שגיא קריב. חברת המסיבות "פוראבר" השתתפה בהפקת השיר בהתאם למסורת השנתית שלה להוציא שיר לכבוד חודש הגאווה (הקודם היה "גבר בפוראבר" של אנה זק).

בסמוך לצאתו עלה השיר לרשת הזרמת המדיה ספוטיפיי, שם הצליח לצבור למעלה משני מיליון השמעות.

וידאו קליפ
----------

הווידאו קליפ הרשמי פורסם ב-6 ביוני 2022, ביום צאת השיר. הוא בוים על ידי אדם גבאי ונונו. נכון לספטמבר 2023 עומד מונה הצפיות של הקליפ על למעלה מ-15 מיליון צפיות.

ביקורות
-------

לירון אשקורי מרשת 13 סיקר בכתבה שלו את כל השירים שיצאו לכבוד חודש הגאווה לשנת 2022. הוא ציין כי "Cute Boy" הוא שיר מעולה, בעל צלילים נוסטלגיים משנות ה-90. את הווידאו קליפ של "Cute Boy" השווה לקליפים של "Material Girl" של מדונה ו-"Diamonds Are a Girl's Best Friends" של מרילין מונרו. ענבר פלד ומאיה שמש מאתר "פרוגי" שיבחו את הפקת הקליפ, וטענו כי "Cute Boy" הוא שיר צבעוני ושמח שמתאים מאוד לרוח הלהט"בית של חודש יוני.

מיקומי שיא
----------

| 
‏‏‏  **מצעדים ודירוגים (2022)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 4 |
| המצעד הרשמי של גלגלצ | 1 |
| העשירייה | 1 |

| 
‏‏‏  **מצעדי סוף שנה (2022)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 41 |
| המצעד הרשמי של גלגלצ | 3 |
| העשירייה | 6 |

| 
‏‏‏  **מצעדים שנתיים (התשפ"ג)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 36 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 6 ביוני 2022 | הזרמת מוזיקה • הורדה דיגיטלית | D-music |  |

קישורים חיצוניים
----------------

 Nunu X Sagi Kariv - Cute Boy | נונו X שגיא קריב - קיוט בוי, סרטון בערוץ "nunu", באתר יוטיוב (אורך: 03:27)

הערות שוליים
------------

1. ↑  קיץ ברבנר, אחרי "ליבינג דה דרום": נונו ו"פוראבר" עם המנון הגאווה החדש "קיוט בוי", מעריב, 19 במאי 2022
2. ↑  לירון אשקורי, הסיכום השבועי: השירים שצריך לשים אליהם לב השבוע, באתר חדשות 13, 9 ביוני 2022
3. ↑  סיכומוזיקלי: איתי לוי מקפיץ ונונו בשיר גאווה, ענבר פלד ומאיה שמש, פרוגי
4. ↑  מדיה פורסט - המצעד הישראלי השנתי לסיכום שנת תשפ"ג | Mysong By Media Forest, באתר www.mysong.co.il (באנגלית)
5. ↑  Cute Boy - Single, אפל מיוזיק

| נונו |
| --- |
| אלבומי אולפן | סטטוס |
| סינגלים | "בנים" ‏•‏‏ "אוהב לא אוהב" ‏•‏‏ "ליבינג דה דרים" ‏•‏‏ "גוליית 2" ‏•‏‏ "שוז" ‏•‏‏ "Cute Boy" ‏•‏‏ "סיוופלה" ‏•‏‏ "ראשון בבוקר" |
| שירים אחרים | "סוד" |
משטרת מעלות-תרשיחא שוכנת במצודת טגארט, אחת מרשת של תחנות משטרה שהקימו בארץ ישראל שלטונות המנדט הבריטי
תחנת משטרה
שוטרים עם עציר בתחנת משטרה
**תחנת משטרה** היא מטה משטרה מקומי המופקד על פעילות המשטרה באזור מוגדר. בתחנת משטרה מרוכזת פעילות השוטרים וממוקמים המשרדים והמתקנים הדרושים לשם כך.

מרכיבים עיקריים של תחנת משטרה בישראל:

* עמדת היומנאי ממוקמת בכניסה לתחנת המשטרה, כנקודת גישה ומיון ראשונית עבור הפונים לבקשת שירותי התחנה. העמדה ממוקמת בקרבת תאי המעצר ובחלק מהתחנות היומנאי ממונה על הנעשה בהם.
* משרדי התחנה המשמשים את יחידות הסיור, החקירות, המודיעין והמנהלה.
* תאי מעצר משמשים למעצרם של חשודים ושל מי שהוצאו נגדם צווי מעצר.
* מתקנים לציוד התחנה, כגון נשקייה, חניון למכוניות המשטרה, חדר מוצגים, אולם תדרוך, חדר אוכל או מזנון וכדומה.

תחנות המשטרה מוגבלות בכוח האדם העומד לרשותן ובמשאבים שלהן. הן תחת פיקוד של יחידות גדולות יותר (מרחבים, נפות, מחוזות - תלוי בצורת הארגון של משטרת ישראל באותה תקופה) ומקבלות ממטות המרחבים שירותים, שהן אינן מסוגלות לספק, כמו מעבדת זיהוי פלילי, יחסי ציבור, טיפול בכלי רכב, פרשים, כלבנים וכדומה.

בהיותן סמל מובהק של השלטון, משמשות תחנות משטרה לעיתים יעד לפיגועי טרור.

בקולנוע ובטלוויזיה
------------------

תחנת משטרה משמשת פעמים רבות כזירת אירועים עיקרית בסרטי קולנוע ובסדרות טלוויזיה. דוגמאות:

* סדרת הטלוויזיה האמריקאית "בלוז לכחולי המדים".
* "האמת העירומה" - סדרת טלוויזיה ישראלית המתנהלת כולה בתחנת משטרה.
* "חוק וסדר" - סדרת דרמה משטרתית ומשפטית, שהופקה עבור רשת NBC האמריקנית.
* "ברוקלין 99" - סדרת קומדיה, כיום ניתן לצפות בה בנטפליקס.

קישורים חיצוניים
----------------

ויקישיתוף מדיה וקבצים בנושא **תחנת משטרה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560737205171
* BnF: cb120502706 (data)
* GND: 4248328-1
* LCCN: sh85104253
* LNB: 000078800
* NKC: ph124227

 |
**STS-4** היא המשימה הרביעית של מעבורות החלל של נאס"א, והמשימה הרביעית של מעבורת החלל קולומביה. STS-4 שוגרה אל החלל ב-27 ביוני 1982, וחזרה שבוע לאחר מכן, ב-4 ביולי 1982.

צוות
----

* **מפקד המשימה:** תומאס מטינגלי (Thomas K. Mattingly)
* **טייס:** הנרי הרטספילד (Henry W. Hartsfield)

המשימה
------

משימת STS-4 הייתה המשימה הראשונה בתוכנית החלל שיצאה ללא שום עיכוב, והייתה המשימה האחרונה לצורך מחקר ופיתוח של המעבורת.

השיגור התבצע ב-27 ביוני 1982 בשעה 11:00:00 לפי שעון קיץ החוף המזרחי של ארצות הברית, כשעל סיפונה של מעבורת החלל, מפקד המשימה תומאס מטינגלי והטייס הנרי הרטספילד.

המצנחים האמורים להאט את נפילתם של מאיצי הדלק המוצק בזמן השיגור, לא נפתחו, וכתוצאה מכך המאיצים הריקים פגעו במים ושקעו.

ניסוי מערכת האלקטרופורזה וניסוי Monodisperse Latex Reactor בוצעו שנית.

הצוות ביצע צילומים של פעילות ברקים באטמוספירה באמצעות מצלמות ידניות, וערכו על עצמם ניסויים רפואיים לשני פרויקטי סטודנטים, הצוות גם השתמש בזרוע הרובוטית של המעבורת (ה-RMS) כדי להניף ניסוי שנקרא Induced Environment Contamination Monitor סביב המעבורת.

מטען המעבורת כלל תשעה ניסויים של אוניברסיטת המדינה של יוטה, ניסוי מסחרי ראשון הכולל מערכת אלקטרופורוזה בזרימה רציפה, המשימה כללה גם מטען מסווג של מחלקת ההגנה של ארצות הברית.

כאשר המעבורת הייתה על כן השיגור, חדרו מי גשם לכיסוי המגן של מספר אריחי מגן. כאשר המעבורת הגיעה לחלל, הופנו האריחים אל השמש, והמים התאדו, ובכך נמנע נזק נוסף מקפיאת המים.

STS-4 תוכננה לשהייה בחלל של 7 ימים. היא נחתה ב-4 ביולי 1982 בשעה 9:10 בבוקר לפי שעון קיץ האזור הפסיפי (PDT) על מסלול הנחיתה 22 בבסיס חיל האוויר אדוארדס בקליפורניה. הייתה זו הפעם הראשונה שבה מעבורת חלל נחתה על מסלול נחיתה מבטון (אורכו 4.6 ק"מ). המשימות הקודמות נחתו על קרקע האגם היבש רוג'רס שבשטח אותו בסיס.

המשימה ארכה 7 ימים, שעה אחת 9 דקות ו-31 שניות. הקולומביה עברה במהלך כל המשימה 4.7 מיליון ק"מ והקיפה את כדור הארץ 113 פעמים.

המעבורת הוחזרה למרכז החלל קנדי בפלורידה ב-15 ביולי 1982.

ראו גם
------

* משימות מעבורות החלל

קישורים חיצוניים
----------------

ויקישיתוף מדיה וקבצים בנושא **STS-4** בוויקישיתוף
* 

* אתר האינטרנט הרשמי של STS-4
* סיכום המשימה באתר מרכז החלל קנדי
* סרטון של נאס"א על המשימה

| משימות מעבורת החלל קולומביה |
| --- |
| משימות | STS-1 • STS-2 • STS-3 •STS-4 • STS-5 • STS-9 • STS-61-C • STS-28 • STS-32 • STS-35 • STS-40 • STS-50 • STS-52 • STS-55 • STS-58 • STS-62 • STS-65 • STS-73 • STS-75 • STS-78 • STS-80 • STS-83 • STS-94 • STS-87 • STS-90 • STS-93 • STS-109 • STS-107 |  |
| ראו גם | אסון מעבורת החלל קולומביה |
**שיבל כרמי מנסור** (בערבית: **شبل كرمي منصور**; נולד ב-22 בספטמבר 1989) הוא קריין, שדרן רדיו ועיתונאי דרוזי-ישראלי אשר שימש כקריין החדשות הראשי בתחנת הרדיו גלי צה"ל, ומשנת 2016 עד לפרישתו מחברת החדשות בשנת 2020 הגיש מבזקים בחדשות 12.

קורות חיים
----------

מנסור נולד ביישוב הדרוזי עספיא, ולמד בבית הספר התיכון "אורט רונסון" ביישוב. ביולי 2007 התגייס לגלי צה"ל, והיה לקריין הדרוזי הראשון בתחנת הרדיו הצבאית, תחילה כמבזקן. הגיש חלק נכבד ממהדורות החדשות של התחנה, במקביל לקריין הבכיר רן יבנאי. בשנים 2009–2012, עוד בשירות החובה, הגיש את תוכנית הרדיו "שטח שש", שעסקה בנושאי צבא וביטחון. בשנים 2014–2016, כאזרח עובד צה"ל, הגיש את התוכנית "מהדורת לילה", שעסקה בסיכום חדשות היום. במהלך השנים הגיש גם רצועות מוזיקה וספיישלים מוזיקליים.

ב-2010 השתתף בשעשועון הטלוויזיה "1 נגד 100" בערוץ 2. ב-2013 נבחר למקום ה-90 ברשימת 100 המשפיעים בתקשורת של המגזין "פירמה" של העיתון "גלובס".

ב-2014 הנחה את טקס פרס ישראל.

בנובמבר 2016 הצטרף לחברת החדשות של ערוץ 12 כמגיש מבזקי חדשות. בערב ליל הסדר 2017 הגיש לראשונה את המהדורה המרכזית.

בנובמבר 2018 עזב את גלי צה"ל לאחר 12 שנים בתפקיד.

ביולי 2020 עזב את חברת החדשות, ועבר לחברת ההיי-טק NetApp.

חיים אישיים
-----------

התארס לחברתו הדרוזית-ישראלית נור זידאן חלבי (בת משפחתו של רפיק חלבי, ראש מועצת דלית אל-כרמל), לאחר שנתיים של זוגיות. השניים התחתנו באוגוסט 2021.

קישורים חיצוניים
----------------

* 

* שיבל כרמי מנסור, ברשת החברתית פייסבוק

* שיבל כרמי מנסור, ברשת החברתית אקס (טוויטר)

* שיבל כרמי מנסור, ברשת החברתית אינסטגרם

* שיבל כרמי מנסור, ברשת החברתית LinkedIn
* עמית קוטלר, מדבר מהשטאח', באתר ynet, 19 במאי 2009
* ריקי רט, הדרוזי הראשון בגל"צ: נאמנותנו לא תלויה בדבר, באתר nrg‏, 5 בדצמבר 2014
* ריאיון עם שיבל כרמי מנסור בפודקאסט "Geekonomy", ‏26 באפריל 2016



קובץ קול זה הוא הקראה של הערך כפי שהופיע בתאריך 2018-01-15, שינויים בטקסט שבוצעו לאחר מכן אינם מופיעים בהקלטה. (עזרה)
**ערכים מוקלטים נוספים**

הערות שוליים
------------

1. 1 2 3  , Twitter
2. 1 2  פנאי פלוס Pplus - מזל טוב! העיתונאי שיבל כרמי מנסור התארס הבוקר לנור זידאן חלבי, מה תאחלו להם?💍❤️ צילום: מהטוויטר של רפיק חלבי | Facebook, באתר www.facebook.com (באנגלית)
3. ↑  השם הפרטי שניתן לו עם לידתו הוא כרמי (كرمي, בערבית: הכרם שלי), אך בגיל שבועיים החליטו הוריו לקרוא לו שיבל (شبل, בערבית: כפיר).
4. ↑  חן מענית, ‏"הסיכוי שדרוזי שנולד היום יתקבל לגל"צ נמוך מאוד", באתר גלובס, 16 בינואר 2013
5. ↑  מעוספייה לפרס ישראל: הדרוזי הראשון בגלי צה"ל, באתר nana10‏, 2 במאי 2014
6. ↑  רז שכניק, שיבל כרמי מנסור עוזב את גל"צ, באתר ynet, 25 בנובמבר 2018
7. ↑  , Twitter
8. ↑  זוהר צלח, ‏שיבל כרמי מנסור עוזב את חדשות 12, באתר ‏מאקו‏, 3 ביולי 2020
9. ↑  יפעת הללי אברהם, ‏מתחת לרדאר: שיבל כרמי מנסור התחתן בסופ"ש, באתר ‏מאקו‏, 15 באוגוסט 2021
**קָרֶה קוּפֵּה** (שמות נוספים: **קָרֶה כפול**, **קנט קוּפֵּה**) הוא משחק קלפים בין זוגות שחקנים.
המשחק נוצר בשנת 2020 על ידי גילי גלילי ואהלות כהן קפולי. 

מטרת המשחק היא לזהות מתי אחד מהשחקנים השיג רביעיית קלפים מאותו סוג ולהכריז על כך בהתאם.

הכנה
----

כהכנה למשחק קובע כל זוג "שפה סודית", בה ישתמשו כדי להעביר מידע לבן הזוג אודות הקלפים שברשות השחקן, ומבלי לחשוף את המידע לזוג היריב.

לרוב נעשה שימוש בשמות של בעל חיים, צמחים, כלים ומספרים, על מנת לתאר את הקלפים שביד. לעיתים נעשה שימוש בתנועות גוף כמו מצמוץ, גירוד ועיטוש. כמו כן, ניתן ליצור סיסמאות מטעות, שנועדו לגרום ליריב לחשוד שיש למשתתף מסוים רביעייה, ובכך לפסול אותו, על ידי הכרזת שווא "קופה" כשאין ליריבו רביעייה.

מהלך המשחק
----------

תחילה יש לערבב היטב את הקלפים, כל זוג שחקנים מקבלים שמונה קלפים אותם הם מחלקים ביניהם (4 קלפים לכל שחקן), אם יצא לקבוצה 4 קלפים מאותו סוג יש להחליף את הקלפים, אם יצא 3 קלפים מאותו סוג אסור לתת את שלושתם לאותו שחקן.

בכל סבב מוצאים מהקופה קלפים כמספר השחקנים (מינימום 2) ולשחקנים מותר להחליף את הקלפים שבידיהם בקלפים שעל השולחן ולהחליף קלפים בגלוי. כאשר אין עוד עניין בקלפים שעל השולחן מסלקים אותם הצידה ופותחים רביעייה נוספת, כך עד לתום המשחק.

השחקנים יכולים לשתף את בני זוגם אודות הקלפים להם הם זקוקים על מנת להשלים "רביעייה" ולסמן כאשר ברשותם "רביעייה" בידם באמצעות השפה הסודית שתיאמו עליה בשלב ההכנה.

### סיום המשחק

הסיבוב מסתיים באחד מהאופנים הבאים:

* "**קרה**" - כאשר אחד השחקנים מעריך כי בן זוגו השיג רביעייה, הוא קורא כלפי בן זוגו "**קרה**". על בן הזוג לחשוף את קלפיו כדי לאשר או להפריך את הקביעה.
* "**קופה**" - כאשר שחקן מעריך כי אחד מבני הזוג היריב השיג רביעייה, והוא קורא כלפיו "**קופה**" וזה מאמת ומפריך את ההכרזה.
* "**דאבל קרה**" - כאשר שחקן מעריך כי לו וגם לבן זוגו יש רביעייה, הוא מכריז "דאבל קרה".
* "**דאבל קופה**" - כאשר שחקן מעריך שלשני בני הזוג היריב יש רביעייה הוא מכריז "דאבל קופה".
* "**קרה קופה**" - כאשר שחקן מעריך שבן זוגו השיג רביעייה וגם שחקן מן הזוג היריב הוא מכריז קרה-קופה.
* "**דאבל קרה - קופה**" - כאשר שחקן מעריך שלשני בני הזוג יש רביעייה וגם לאחד מבני הזוג היריב הוא מכריז "דאבל קרה - קופה".
* "**דאבל קופה - קרה**" - כאשר שחקן מעריך לשני בני הזוג הנגדי יש רביעייה וגם לבן זוג. (שלוש נקודות)
* "**דאבל קרה - דאבל קופה**" - כאשר שחקן מעריך שלכל השחקנים יש רביעייה הוא מכריז "דאבל קרה דאבל קופה".
* "**קרה קופה כפול**" - אם שחקן אמר לחברו קרה קופה ולבני הזוג השניים יש גם והם אמרו קרה קופה כפול זה מבטל את הנקודה ונותן שניים לזוג שאמר קרה קופה כפול.

הזוג בו חבר השחקן שהכריז נכונה מנצח. אם הקביעה הייתה שגויה, אותו זוג הפסיד.

קישורים חיצוניים
----------------

* חוקי המשחק
* חוקי המשחק, באתר geocities

הערות שוליים
------------

1. ↑  תבנית:קישור אסור להעביר קלפים שפניהם מטה כללי
הרב **בכור יוסף בנבנישתי** (1846–12 באפריל 1916) היה חזן ושד"ר ירושלמי, ואב בית הדין של העדה הספרדית בעיר.

ביוגרפיה
--------

נולד בירושלים בשנת 1846 (ה'תר"ו) לרב רחמים שניאור בנבנישתי, בן למשפחת רבנים שמוצאה בספרד, ולרבקה בת הרב בנימין חמווי. בילדותו התחנך בתלמוד תורה ובישיבות מקומיות, ונישא לרחל בת יצחק מודיאנו מסלוניקי.

בשנת 1874 (ה'תרל"ד) יצא כשד"ר לסוריה, טורקיה וכורדיסטן בשליחות מטעם ישיבת המקובלים בית אל, וחזר לירושלים בשנת 1875 (ה'תרל"ה). בשנת 1885 (ה'תרמ"ה) יצא בשליחות לערי המערב הפנימי בצפון אפריקה מטעם כוללות חברון, ובשנת 1887 (ה'תרמ"ז) יצא בשליחות נוספת מטעם ישיבת המקובלים בית אל לערי הודו וסינגפור.

בשנת 1900 (ה'תר"ס) יצא בשליחות כוללות הספרדים בירושלים לערי המערב הפנימי בצפון אפריקה, בשנת 1904 (ה'תרס"ד) יצא עבורם לתוניס וערי צפון אפריקה, ובשנת 1905 (ה'תרס"ה) יצא עבורם לקולקטה ושאר ערי הודו.

כשחזר משליחותו, החל לשמש כאב בית הדין של העדה הספרדית בירושלים, לצד הרב יעקב דאנון והרב אברהם פילוסוף. נודע כדרשן ובעל קול נעים, ובמשך שנים רבות שימש כחזן.

הלך לעולמו בירושלים ב-12 באפריל 1916 (ט' בניסן ה'תרע"ו).

בנו היה הרב סעדיה בנבנישתי; ואחד מצאצאי צאצאיו הוא גבריאל קרליק פררה.

קישורים חיצוניים
----------------

* דוד תדהר (עורך), "הרב בכור יוסף בנבנישתי (בן-וינישטי)", באנציקלופדיה לחלוצי הישוב ובוניו, כרך ח (1957), עמ' 3136
* משה דוד גאון, "יוסף בכור בנבנשתי", **יהודי המזרח בארץ ישראל** ח"ב, ירושלים, תרצ"ח, עמ' 165, באתר היברובוקס
**אלברט אבא סקולמן** (באנגלית: **Albert P. Schoolman**;‏ 6 בספטמבר 1894 - 7 באפריל 1980) היה מחנך, מנהל והוגה דעות בתחום החינוך היהודי. הוא נחשב לאחד החלוצים בתחום החינוך היהודי בארצות הברית, בו היה מעורב לכל אורך חייו. עיקר פרסומו בא לו בזכות הקמתו וניהולו של מחנה הקיץ CEJWIN בשנת 1919.

חייו ופועלו
-----------

אלברט אבא סקולמן נולד ללאון ופרידה ליבסון בסובאלק, פולין ב-6 בספטמבר 1894. הוא היגר עם משפחתו בגיל 13 לניו יורק. סקולמן למד הנדסה בסיטי קולג' של ניו יורק ולאחר מכן החליט לפנות לתחום החינוך- הוא נרשם למכוני המורים של הסמינר התאולוגי היהודי ושל אוניברסיטת קולומביה, שם סיים תואר שני בחינוך ב-1922. 

בין 1916–1918 שימש סקולמן כמנהל המכינה לבית הספר לבנות של הלשכה לחינוך יהודי בניו-יורק (New York Bureau of Jewish Education). הוא היה מעורב בהקמת המרכז הקהילתי החינוכי היהודי Central Jewish Institute וניהל אותו בין השנים 1918–1945. המכון הוקם במנהטן ב-1916 על ידי שמואל היימן והציע פעילויות חינוך ותרבות שונות. בשיאה של פעילות המכון, היו בו כ-3,500 חברים רשומים.

בשנת 1919 הקים אלברט סקולמן את מחנה הקיץ CEJWIN. שמו של המחנה נוצר מקיצור של שם המכון שבראשו עמד סקולמן– CEntral JeWish INstitute. במחנות CEJWIN שהתקיימו בפורט ג'רוויס, ניו יורק, השתתפו בשיאם אלפי ילדים ובני נוער כאשר המחנה האחרון התקיים בשנת 1992.

בשנת 1922 נשא אלברט סקולמן לאשה את ברכה ברטה סינגר, אשת חינוך בעצמה.

אלברט סקולמן היה בין מייסדי הוועד הלאומי לחינוך יהודי (National Council for Jewish Education) בשנת 1926. ב-1939 הוא הקים יחד עם בן רוזן וישראל צ'יפקין את ה-American Association for Jewish Education, ששם לו למטרה לנטר ולפקח ברמה ארצית על איכות החינוך היהודי בארצות הברית. סקולמן שימש כסגן הנשיא בארגון זה.

לבקשתו של ד"ר יהודה מגנס נשיא האוניברסיטה העברית, סייע סקולמן בשנת 1934 להקים את מחלקת החינוך והכשרת המורים באוניברסיטה. הוא אף סייע להקמת התיכון ליד האוניברסיטה, שהוקם במטרה לאפשר לתלמידי מחלקת החינוך באוניברסיטה להתנסות בחינוך ובהוראה.

סקולמן היה חבר בקרן הרקונסטרוקטיבית ובחברה לקידום היהדות שנוסדה על ידי מרדכי קפלן- מורו וחברו. הוא היה רקונסטרוקטיבי בהשקפתו. כמו כן היה חבר בארגון ציוני אמריקה ונהג לבקר תכופות בארץ ישראל.

ראו גם
------

* יהדות רקונסטרוקטיבית

קישורים חיצוניים
----------------

* מדריך לארכיון משפחת סקולמן, 1889-1994, הכולל ביוגרפיה של ברטה סקולמן ובעלה אלברט סקולמן (באנגלית)

* Albert Schoolman, Noted U.S. Jewish Educator, Honored on 70th Birthday. May 4, 1965
**אליס לילי סליגסברג** (באנגלית: **Alice Lillie Seligsberg**‏ 8 באוגוסט 1873 - 27 באוגוסט 1940) הייתה פעילה ציונית אמריקאית, עובדת סוציאלית ונשיאת ארגון ההסתדרות הציונית הדסה בין השנים 1921–1923.

ביוגרפיה
--------

סליגסברג נולדה בניו יורק ללואי ולילי (וולף) סליגברג. הוריה היו מזוהים עם התנועה האתית, וערכי תנועה זו הנחו את סליגסברג לאורך כל חייה ובמהלך הקריירה שלה. היא סיימה את לימודיה לתואר ראשון במכללת ברנרד (אנ') בשנת 1895 וסיימה תואר שני באוניברסיטת קולומביה ובאוניברסיטת פרידריך וילהלם בברלין.

היא עסקה בעבודה סוציאלית בניו-יורק, תחום שבו הביאה לחידושים רבים. בשנים 1913–1916 ניהלה מוסד שטיפל בילדים יתומים ודאג למצוא להם בית מאמץ.

עם סיום מלחמת העולם הראשונה בשנת 1918 הקימה ההסתדרות הציונית הדסה את קבוצת עזרה מדיצינית ציונית אמריקנית, וסליגסברג מונתה לעמוד בראשה באופן זמני עד בוא מנהלהּ יצחק מקס רובינוב. בשנים 1921–1923 כיהנה כנשיאה הלאומית של הדסה. מאוחר יותר היא הייתה עמיתת כבוד של הוועד המנהל של הארגון. ב-1920 הייתה סליגסברג גורם מרכזי בהקמת ארגון צעירי הדסה; היא שימשה כיועצת לצעירי הדסה משנת 1924 ועד מותה.

סליגסברג הייתה החברה קרובה של הנרייטה סאלד, מייסדת הדסה, ותמכה בהקמת מרכז רפואי הדסה בירושלים.

ב-14 באוקטובר 1942 נפתח בירושלים בית ספר לבנות על שמה, שלימים יהפוך לבית הספר התיכון ע"ש סליגסברג, בדיווח של עיתון "הארץ" על האירוע נכתב:" בית הספר המקצועי מיסודה של "הדסה" על שם אליס זליגסברג, נפתח אתמול אחרי־הצהריים בטכס חגיגי בבנין הישן של בית החולים "הדסה", ברחוב הנביאים בירושלים. בבית־הספר שתי כתות מקבילות ובהן 54 ילדות מכל העדות היהודיות בירושלים, ומכל העליות. תכנית הלימודים בבית הספר היא בת 4 שנים ומלבד מקצועות המלאכה הכוללים תפירה, מכונאות, עבודה משרדית, הנהלת משק־בית ובישול תנתן לתלמידות השכלה כללית בתכנית של בית־ספר תיכוני".

הערות שוליים
------------

1. ↑  אזכרה לעליזה זליגסברג, דבר, 29 בספטמבר 1940
2. 1 2 3  ALICE SELIGSBERG OF HADASSAH DIES; National President, 1921-22, Noted Welfare Worker, Led Medical Unit to Palestine A JUNIOR GROUP FOUNDER Executive Director of Orphan Committee in Near East Had Created Children's Bureau, ניו יורק טיימס, ‏4 ביולי 1940
3. ↑  מרגלית שילה, ‏בזכות אישה אחת, **השילוח**, 5 באפריל 2020
4. ↑  אתר למנויים בלבד דליה קרפל, ההיסטוריה המסריחה של ההיגיינה בארץ ישראל, באתר הארץ, 11 במרץ 2015
5. ↑  נפתח המכון לפארמאקולוגיה על הר הצופים, הארץ, 15 באוקטובר 1942

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007454721005171
* ISNI: 0000 0000 2864 5696
* LCCN: n85180463
* VIAF: 30976032
* WorldCat: lccn-n85180463

 |
פירוש נוסף ערך זה עוסק ברובוט צעצוע. אם התכוונתם לדיאטה שמבוססת על תזונת האדם הקדמון, ראו דיאטה פלאוליתית.

**פליאו** הוא רובוט צעצוע שעוצב כדמות דינוזאור שיוצר על ידי חברת Ugobe. 

פליאו עוצב על ידי קלב צ'אנג, שעזר ביצורו הצעצוע פרבי. פליאו נחשף לראשונה לציבור ב-7 בפברואר 2006 בכנס בסקוטסדייל, אריזונה. הפצת בובות פליאו לחנויות החלה ב-5 בדצמבר 2007.

עיצוב הרובוט
------------

פליאו תוכנן על ידי קבוצת מומחי דינוזאורים, ציירי אנימציה, אנשי טכנולוגיה, מדענים, ביולוגים ומתכנתים. העיצוב כולל חיישנים ומערכת של בינה מלאכותית שיכולה ליצור תדמית טבעית בעלת תזוזות בסיסיות והתנהגות. לרובוט תכנה המאפשרת לו להשתדרג באמצעות כרטיס Secure Digital, או דרך ממשק ה-USB.

נתונים טכניים
-------------

* מערכת מצלמה חזותית (בעלת יכולת זיהוי חשיפה לאור וניווט)
* שני מקרופונים, שמיעה דו-אוזנית
* שמונַה חיישני מגע (ראש, סנטר, כתפיים, גב, רגליים)
* ארבעה מתגי רגל (זיהוי פני השטח)
* חיישני רכינת התמצאות בשביל תנוחת גוף
* העברת מסרים ותקשור עם רובוטי פליאו אחרים
* USB קטנים לשם הורדת שדרוגים ושינויים מהאינטרנט
* כרטיס Secure Digital בשביל לשדרג את רובוט הפליאו
* יכולת זיהוי אובייקטים חיצוניים

קישורים חיצוניים
----------------

ויקישיתוף מדיה וקבצים בנושא **פליאו** בוויקישיתוף
* האתר הרשמי של רובוטי הפליאו
* סרטון המסביר על הרובוט, סרטון באתר יוטיוב
**מחזמר להיטים** (באנגלית: **Jukebox musical**) הוא מחזמר או סרט קולנוע מוזיקלי שמשלב בתוכו בעיקר שירים פופולריים שכבר התפרסמו בעבר. בדרך כלל, יש מכנה משותף לכל השירים, כגון: נכתבו על ידי או עבור מוזיקאי או הרכב מוזיקלי או שהולחנו או בוצעו על ידם. השירים נקשרים ביחד לעלילה דרמטית. לעיתים קרובות - עלילה המתארת את סיפורו הביוגרפי של המוזיקאי/ההרכב, אם כי בחלק מהמקרים העלילה לא סובבת סביב דמות מפורסמת אמיתית כלל. למרות שמחזות זמר להיטים זכו להצלחה במשך שנים (למשל *Buddy – The Buddy Holly Story*, מחזמר אודות חייו של באדי הולי שרץ בוסט אנד של לונדון במשך 13 שנים 1989-2003), את הגל האחרון של העלייה בפופולריות של סוגה זו הובילה ההצלחה של המחזמר *!‏Mamma Mia*, הבנוי סביב המוזיקה של להקת אבבא השוודית.

המבקרים חלוקים בדעותיהם אודות מחזות זמר להיטים, כאשר הביקורת הנפוצה ביותר היא שיש בהם יותר מדי דגש על כמות השירים שניתן לשלב במחזמר. מחזות זמר להיטים מסוימים, כגון *Lennon* או *Good Vibrations*, זכו לביקורות שליליות והפכו לכישלונות קופתיים. לעומת זאת, הפקות אחרות, כמו *Jersey Boys* או *All Shook Up*, זכו הן לביקורות משבחות, והפכו לפופולריים בקרב מעריצים ומבקרים כאחד.

יצירות בולטות בז'אנר
--------------------

### בתיאטרון

* מאמה מיה! (1999) - שירי להקת אבבא

### בקולנוע

|  |  |  |  |  |  |  |  |
| --- | --- | --- | --- | --- | --- | --- | --- |
| * יאנקי דודל דנדי (1942)
* עוד תעלה תזרח השמש (1946)
* שיר אשיר בגשם (1952)
* לילה של יום מפרך (1964)
* !‏Help‏ (1965)
* צוללת צהובה (1968)
 | * ניו יורק, ניו יורק (1977)
* האחים בלוז (1980)
* מולין רוז' (2001)
* אינטרסטלה 5555 (2003)
* ריי (2004)
 | * הולך בדרכי (2005)
* תזיזו ת'רגליים (2006)
* מאמא מיה! (2008)
* המגונדרים (2008)
* תזיזו ת'רגליים 2 (2011)
 |  |  |  |  |  |

### בטלוויזיה

* שפתון על צווארונך (1993)
* Glee‏ (2009)
* סמאש (2012)

### בישראל

* גלי - שירי אהוד מנור
* הז'קט הכי יפה בעיר - שירי עברי לידר
* החופש האחרון
* זה אני - שירי אייל גולן
* זן נדיר - שירים אמנים שונים
* ילד פלא - שירי קובי אשרת
* לא כולל שירות
* לילה לא שקט - שירי שלמה ארצי
* מיקה שלי - שירי יאיר רוזנבלום
* מרי לו - שירי צביקה פיק
* נמס בגשם - שירי יהודה פוליקר ויעקב גלעד
* נשמה צוענית ("ציגיינער נשמה") - שיריה הצועניים של ירדנה ארזי
* נתתי לה חיי - שירי דני סנדרסון
* פרח השכונות - שירי קובי אוז וטיפקס
* פשוט לאהוב - שירי אריק איינשטיין
* שיר לשניים - שירי אילנית
* סימני דרך - שירי נעמי שמר

ראו גם
------

* סרט מוזיקלי
* תיאטרון מוזיקלי
**בוזבאש** (בפרסית: **آبگوشت بزباش**; באזרית: **Bozbaş**; בארמנית: **բոզբաշ**) הוא מהמטבח הפרסי המורכב מנזיד בשר (מתואר גם כמרק) הפופולרי בארמניה, אזרבייג'ן ואיראן.

היסטוריה ואטימולוגיה
--------------------

בוזבאש היא מילה ממקור טורקי אזרי. ייתכן שהוא נגזר מהמילה "בוז" הטורקי אזרי ("אפור בהיר") ובאש ("ראש"), אשר בתורם עשויים להצביע על הצבע הבהיר של המנה בעת בישולה. עם זאת, הפרופסור מוחמד ריזה גנונפארוואר (אנ') מציין ש"אין אטימולוגיה מדעית" לכך.

בוזבאש הוא השם הטורקי האזרי של המאכל האיראני abgousht-e sabzi. גנונפארוואר מציין כי בוזבאש הוכנס "מאוחר יחסית" למטבח האיראני. מירזה עלי-אכבר חאן, השף של נאסר א-דין שאה קאג'אר (1848–1896), לפי הדיווחים, היה הראשון שהזכיר זאת. הוא סיווג אותו כחלק מקבוצה של תבשילי בשר ומרקים, הנאכלים לעיתים קרובות קרים.

מרכיבים והכנה
-------------

גנונפארוואר מציין ביחס לבוזבאש: 

*"הוא עשוי מבשר (בדרך כלל כבש), שעועית אדומה או לבנה, ירקות ירוקים, עשבי תיבול (למשל, פטרוזיליה, חילבה, נענע), בצל וכרישה, לימון פרסי (līmū-ye ʿomānī), ותבלינים (בעיקר מלח, פלפל, וכורכום). מרכיבים אלה מבושלים יחד במים על אש נמוכה במשך מספר שעות. כמו ברוב האבגושטים, כאשר החומרים מבושלים היטב, בדרך כלל מוציאים את המוצקים ומועכים לעיסה, המכונה gūšt-e kūbīde. לאחר מכן המרק והעיסה מוגשים בנפרד עם לחם שטוח ותבלין ירוק-ירקות כבוש."*

במטבח הארמני, יש סוג מיוחד של בוזבאש שלא נפוץ, Shoushin bozbash, העשוי מכבש, חבוש, תפוח ונענע. וריאציה זו של בוזבאש "לא ידועה כמעט מחוץ לקווקז".

באזרבייג'ן ישנם סוגים אחדים של בוזבאש, כמו küftə bozbaşı ו-parça bozbaşı, שעשויים מבשר טלה. במטבח האזרבייג'ני יש בוזבאש שעשוי מדגים במקום כבש.

לקריאה נוספת
------------

* Bender, David A. (2014). "Bozbash". *A Dictionary of Food and Nutrition* (4 ed.). Oxford University Press. ISBN 978-0191752391.
* Davidson, Alan (2014). Jaine, Tom (ed.). *The Oxford Companion to Food* (3 ed.). Oxford University Press. ISBN 978-0199677337.

הערות שוליים
------------

1. 1 2 3 4 5 6 7 8  Ghanoonparvar 1989, p. 425.
2. ↑  Bender 2014.
3. 1 2  Davidson 2014, p. 37.
4. ↑  Buell, Paul David; Anderson, Eugene N.; Moya, Montserrat de Pablo; Oskenbay, Moldir (2020-11-04). *Crossroads of Cuisine: The Eurasian Heartland, the Silk Roads and Food* (באנגלית). BRILL. ISBN 978-90-04-43210-9.
**אסף חמדני** (נולד ב-16 באוגוסט 1973) הוא פרופסור מן המניין וסגן דקאן למחקר (מאז ספטמבר 2021) בפקולטה למשפטים של אוניברסיטת תל אביב. לפני כן היה פרופסור בפקולטה למשפטים של האוניברסיטה העברית וכן מרצה באוניברסיטת בר-אילן. שימש בין היתר כחוקר במכון הישראלי לדמוקרטיה וכראש הוועדה לבחינת הגברת מעורבות הגופים המוסדיים בשוק ההון. בוגר מלגת פולברייט ומלגת אלון, חתן פרס הכנסת, פרס צלטנר לחוקר צעיר ופרס חשין לחוקר צעיר על מחקר אקדמי בתחום המשפט.

קורות חייו
----------

חמדני נולד ביבנה, גדל והתחנך באשדוד. בנעוריו למד ב"תיכון מקיף ה' אשדוד". אביו, שמואל חמדני, כיהן כשופט וכסגן נשיא בית משפט השלום באשדוד ובהמשך שימש כסגן נציב תלונות הציבור על שופטים.

חמדני למד לתואר ראשון במשפטים באוניברסיטה העברית בירושלים במסגרת העתודה האקדמית וסיים את התואר בהצטיינות יתרה. שנתיים לאחר סיום התואר הראשון קיבל את פרס הכנסת על הישגיו האקדמיים. בצה"ל שירת כקצין במחלקת ייעוץ וחקיקה של הפרקליטות הצבאית. לאחר שירותו הצבאי החל את לימודיו לתואר שני ולתואר שלישי באוניברסיטת הרווארד כאשר במקביל התמחה במשרד עורכי-דין בבוסטון וזכה גם במלגת פולברייט.

סיים לימודי דוקטורט בשנת 2003 באוניברסיטת הרווארד, בהנחייתם של פרופ' אריה בבצ'וק ופרופ' רנה קרקמן. הדוקטורט עסק בהיקף האחריות המשפטית של שומרי הסף כגון: רואי חשבון, עורכי דין וחתמים בשוק ההון.

חמדני עמד בראש הוועדה לבחינת הגברת מעורבות הגופים המוסדיים בשוק ההון.

בשנים 2004–2007 שימש מרצה בכיר בפקולטה למשפטים של אוניברסיטת בר-אילן במסגרת מלגת אלון, ובמקביל שימש כחוקר במכון הישראלי לדמוקרטיה בשנים 2006–2007. בשנת 2007 מונה לפרופסור חבר בפקולטה למשפטים של האוניברסיטה העברית בירושלים, ובאותה שנה שהה גם כפרופסור אורח באוניברסיטת פנסילבניה. היה מנהל משותף של המרכז לממשל תאגידי של האוניברסיטה העברית בירושלים ותחומי מחקרו הם עבירות צווארון לבן, ניתוח כלכלי של המשפט, מימון חברות, דיני תאגידים, ניירות ערך ואחריות נושאי משרה.

כמו כן, היה פרופסור אורח באוניברסיטת הרווארד, באוניברסיטת קולומביה ובאוניברסיטת ברקלי.

בשנת 2017 הצטרף לסגל הפקולטה למשפטים של אוניברסיטת תל אביב, היה מנהל מרכז יששכר ובתיה פישר לממשל תאגידי ורגולציה של שוק ההון, ומאז ספטמבר 2021 הוא סגן דקאן למחקר.

פרסים
-----

* פרס הכנסת
* פרס צלטנר לחוקר צעיר (2010)
* פרס חשין לחוקר צעיר (2011)

קישורים חיצוניים
----------------

* אסף חמדני, באתר גוגל סקולר
* פרופ' אסף חמדני, באתר של אוניברסיטת תל אביב
* אתי אפללו, מי שנרדם בפרשת בזק, שיתעורר, באתר הארץ, 14 ביוני 2007
* רם דגן, ועדה מיוחדת של משרד האוצר: על בעלי שליטה ייאסר לבחור דירקטורים חיצוניים, באתר TheMarker‏, 4 באפריל 2007
* הילה רז, מחקר: הדמוקרטיה בסכנה - המשפחות החזקות משתלטות על המשק; שינוי של מיסוי החברות יפרק פירמידות כוח, באתר TheMarker‏, 28 בדצמבר 2009
* אתי אפללו, המוסדיים עונים לענתבי: לא היה מקום להתערבותנו בפרשת בזק, באתר הארץ, 27 ביוני 2007
* יאיר קלדור, פרשת בזק: ענתבי דורש הסברים
* מירב ארלוזורוב‏, מפלת הדירקטוריון הישראלי, באתר וואלה!‏, 11 באפריל 2007
* אסף חמדני, פיצוי בעקבות תשואות מאכזבות, באתר TheMarker‏, 16 באפריל 2008
**דן יקיר** (נולד ב-23 ביוני 1953) הוא פרופסור במחלקה למדעי כדור הארץ וכוכבי הלכת במכון ויצמן למדע. חתן פרס ישראל בתחום חקר מדעי כדור הארץ, גאולוגיה ומדעי האטמוספירה לשנת תשע"ט (2019).

ביוגרפיה
--------

יקיר הוא בוגר כפר הנוער כנות. למד באוניברסיטה העברית בירושלים שבה קיבל תואר ראשון (1978), תואר שני (1980) ותואר דוקטור (1987) בביוכימיה חקלאית ובחקר הפוטוסינתזה, על עבודה שכותרתה "השפעת צינה על המנגנון הפוטוסינתטי בעגבניות". יצא לפוסט-דוקטורט באוניברסיטת קליפורניה בלוס אנג'לס (UCLA) ובאוניברסיטת דיוק. ב-1991 הצטרף במלגת אלון לסגל המחלקה למדעי הסביבה (כיום המחלקה למדעי כדור הארץ וכוכבי הלכת) במכון ויצמן למדע, והתקדם לדרגת פרופסור מן המניין. בשנים 2003–2009 כיהן כראש המחלקה וכראש מרכז זוסמן למדעי הסביבה.

הוא כיהן כחבר הוועד המנהל של המעבדה הימית הבין-אוניברסיטאית באילת (2009–2015), מכון הערבה ללימודי הסביבה (החל מ-2013), מכון דוידסון לחינוך מדעי (החל מ-2010), והאגודה הישראלית לאקולוגיה ומדעי הסביבה (2010–2016), והוא יו"ר מועצת הפרופסורים של מכון ויצמן.

פרסים ומענקים
-------------

* 2006 פרס לנדאו למדעים ולמחקר.

* פרופ' יקיר הוא חתן פרס ישראל בתחום חקר מדעי כדור הארץ, גאולוגיה ומדעי האטמוספירה לשנת תשע"ט. בנימוקי ועדת הפרס נכתב:

> 
> "פרופ׳ יקיר חוקר את יחסי הגומלין בין הביוספרה והאטמוספרה, ובמיוחד את הדרכים בהן הצמחייה משפיעה על הסביבה ועל האקלים. מחקרו אפשר פיתוח שיטות חדשניות לשימוש באיזוטופים יציבים להערכת תרומת הפוטוסינתזה היבשתית לאקלים כדור הארץ וזיהוי תהליכים כימיים וביולוגים במערכת הקרקע-צמח-אטמוספרה המשפיעים עליה. פרופ׳ יקיר הקים את תחנת המחקר ביער יתיר בגבול המדבר באזור הצחיח למחצה. התחנה משולבת ברשת תחנות עולמית באזורי אקלים שונים ומספקת נתונים יחודיים על השפעת המערכת האקולוגית החצי מדברית על אקלים כדור הארץ תחת שינויי אקלים."
> 
> 
> 
> 

* 2022 מענק הקרן הלאומית למדע לקידום מחקר על השפעות המערכות האקולוגיות באפריקה על האקלים (מכון ויצמן למדע).

קישורים חיצוניים
----------------

ויקישיתוף מדיה וקבצים בנושא **דן יקיר** בוויקישיתוף
* דן יקיר, ברשת החברתית אקס (טוויטר)
* דן יקיר, באתר גוגל סקולר
* דן יקיר - קורות חיים, באתר של מכון ויצמן למדע
* דן יקיר, באתר של מכון ויצמן למדע
* פרופ' דן יקיר, באתר פרס ישראל
* פרופ' דן יקיר ממכון ויצמן, זוכה פרס ישראל בתחום חקר מדעי כדור הארץ, באתר "הידען", 1 באפריל 2019
* אפוקליפסה מחר? שיחה עם חתן פרס ישראל, פרופ' דן יקיר, באתר ynet, 6 באפריל 2019

הערות שוליים
------------

1. ↑  מירב לוי, שמונה מדענים יקבלו פרס מפעל הפיס לקידום המדע, באתר News1 מחלקה ראשונה, 15 במרץ 2006
2. ↑  11 פרופסורים יקבלו מענקי "מחקרים פורצי דרך" של הקרן הלאומית למדע, באתר ynet, 11 בספטמבר 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408132605171
* ORCID: 0000-0003-3381-1398
* VIAF: 24156675131133582512
* WorldCat (עם VIAF): 24156675131133582512

 |
**חי דוידוב** (נולד ב-4 ביוני 1979) הוא שחקן, מחזאי, תסריטאי, במאי תיאטרון ויוצר טלוויזיה ישראלי.

ביוגרפיה
--------

דוידוב נולד למשפחה יהודית-בוכרית. למד בתיכון שז"ר בת ים במגמת תיאטרון. בין השנים 2001–2004 למד משחק בסטודיו למשחק ניסן נתיב. הוא זוכה קרן שרת לשנת 2002–2003 וזוכה פרס קיפוד הזהב להצגת פרינג' בקטגוריית עבודת צוות בהצגה "רומיאו ויוליה". הוא שירת בלהקה הצבאית של חיל הקשר.

בדצמבר 2023 מינה אותו שר התרבות והספורט מיקי זוהר לחבר במועצה הישראלית לקולנוע.

### קריירה בתיאטרון

#### בתיאטרון הבוכרי

ב-2005 הקים דוידוב יחד עם אחיו רונן דוידוב את התיאטרון הבוכרי "חנדה חנדה" ההצגות דוברות עברית, רוסית ובוכרית אשר להן יש סיבובי הופעות בישראל ומחוצה לה. כתבו ושיחקו בהצגה חנדה חנדה 1 עד 4.

במסגרת התיאטרון העלו בשנים 2005–2007 כתב, ביים והשתתף במחזמר "בבוכרה הייתי בוי (עשיר)", עיבוד מודרני למחזמר "כנר על הגג" מאת שלום עליכם.
בשנת 2008 העלה את ההצגה "חנדה חנדה 2".

ב-2009 העלה את ההצגה "נשמה של אמא". בשנת 2010 העלה את ההצגה "הקמצן" ובשנת 2011 העלה את ההצגה "המתאבד", עיבוד מודרני למחזה מאת ניקולאי ארדמן.

בשנת 2016 כתב וביים יחד עם אחיו את ההצגה "חמה על הכלה" 1 ו-2 בו משתתפים גם השחקנים אליק שמעונוב וטטיאנה מחלינובסקי.

#### בתיאטרון הישראלי

דוידוב שיחק בהצגה "שמעון בר לשון", פרי עטו של שמואל הספרי שהוצגה בתיאטרון המדיטק בחולון. הוא העלה יחד עם עוד שניים מחבריו את המופע "המושב לצים", שהוצג בתיאטרון צוותא. בשנת 2011 שיחק במחזה "כל הזמן שבעולם".

### קריירה בטלוויזיה

בשנת 2013 שיחק בסדרה הקומית של רשת 13 "שנות ה-80", בה מגלם את דמותו של ויטלי יושבייב , עולה מקווקז.

באותה שנה שיחק בתפקידי אורח בסדרות: "החממה" ב-Yes, "פצועים בראש" ב-HOT, ו-"הבורר" גם הוא ב-HOT .

בשנת 2015 החלה בערוץ הראשון הסדרה "איפה אתה חי?", שנכתבה יחד עם אחיו רונן, והוא מככב בה, לצד אחיו, כשחקנים מרכזיים.

בתחילת 2016 הצטלם לעונה השנייה של "איפה אתה חי?" שעלתה בשנת 2017. ביולי של אותה שנה החל לגלם את מישה, המאבטח הרוסי בסדרה הקומית "סופשלי" בערוץ הילדים לצופי -Yes לצד כוכבים מוכרים כגון: זאב רווח, שחר חסון, עדי הימלבלוי ואחרים.

בשנת 2018 גילם את שארל אטיאס, אביו של עומרי, בסדרת הטלוויזיה "אילת". באותה השנה שיחק בתפקיד אורח בסדרה "גיבור אמיתי" את הרב בחתונה של אמה ותומאס בסוף עונה 2.

בשנת 2021 גילם את פינטו בסדרת הטלוויזה "סקיי".

בשנת 2022 שיחק בסדרת ההמשך של "שנות ה-80" שנקראת "שנות ה-90", בה חזר לגלם את ויטלי יושבייב.

בשנת 2023 שיחק בסרט "ההילולה" בתפקיד ויטלי יושבייב.

פרסומות
-------

בשנת 2015 נבחר לשחקן המלווה פרסומות של מפעל הפיס בדמות האחים פולנטה. בשנת 2019 הופיע לצד מריאנו אידלמן בפרסומת לחברת AIG. בשנת 2021 הופיע בפרסומת לספרינג בדמות ראש הממשלה. בשנת 2022 הופיע בפרסומת לרמי לוי.

חיים אישיים
-----------

דוידוב נשוי לוויקטוריה ואב לחמישה. מתגורר באזור.

קישורים חיצוניים
----------------

ויקישיתוף מדיה וקבצים בנושא **חי דוידוב** בוויקישיתוף

* חי דוידוב, במיזם "אישים" לתיעוד היצירה הישראלית
* נטע חוטר, ‏הבוכרים שירימו לכם, באתר ‏מאקו‏, 4 במרץ 2015
* אהוד מקסימוב, חי ורונן דוידוב: "רק אל תשוו אותנו לזגורי", באתר nrg

הערות שוליים
------------

1. ↑  גלית עדות, ‏אף מילה על קיפוח: ראיון עם האיש שהפך את העדה הבוכרית ללהיט טלוויזיוני ב"איפה אתה חי", באתר מעריב אונליין, 24 במאי 2015
2. ↑  חי דוידוב - קורות חיים
הכינוי **רוק גותי** (באנגלית: **Gothic rock**) נולד בשנות ה-80 של המאה ה-20 כמאפיין של מוזיקת רוק בעלת מאפיינים גותיים אפלים, העוסקים לרוב במסתורין, אימה או ניהיליזם. הסגנון התפתח בבריטניה בסוף שנות ה-70 ותחילת שנות ה-80 מתוך הפוסט-פאנק, ויושם בתחילה על ידי להקות כמו Bauhaus,‏ The Cure,‏ Siouxsie and the Banshees ו-Joy Division, שהחלו להכניס אלמנטים אפלים יותר לסאונד.

היסטוריה
--------

המבקר ג'ון סטיקני השתמש במונח "רוק גותי" כדי לתאר את המוזיקה של הדלתות (The Doors) באוקטובר 1967, בביקורת שפורסמה ב-The Williams Record. אף על פי שלהקה זו אינה נחשבת לרוק גותי לפי הסטנדרטים של היום, הם צוינו כבעלי השפעה בז'אנר הרוק הגותי.

הרוק הגותי החל להתפתח בשנות השבעים המאוחרות של המאה ה-20, מתוך חורבות התפוצצות תנועת הפאנק שהתפתחה אל הפוסט-פאנק. בעוד שהפאנק הוא אלים, מוחצן ובוטה, הפוסט-פאנק מהורהר, מופנם ופילוסופי יותר, והמוטיבים המוצגים כ"גותיים" החלו יוצקים לתוכו אסתטיקה ודימויים קודרים. מאפיין מרכזי של הפוסט פאנק הוא היעדר השימוש במחאה חברתית, שהוקרבה על מזבח "האני" וכל הקשור בו, מכאן שהתנועה הגותית כתנועה - נטולת סממנים פוליטיים כמעט לחלוטין.

מבחינת אופנה, להקות גותיות שילבו השפעות מהספרות הגותית של המאה ה-19 יחד עם סרטי אימה, ובמידה פחותה, תרבות ה-BDSM. לדייוויד בואי ולגלאם רוק השפעה רבה על ההופעה הגותית שכוללת בגדים הדוקים ועתידניים, איפור אנדרוגני ותספורות יוצאות דופן.

הרוק הגותי יושם בתחילה על ידי להקות פוסט-פאנק כמו Bauhaus,‏ The Cure,‏ Siouxsie and the Banshees ו-Joy Division, שהחלו להכניס אלמנטים אפלים יותר לסאונד.

הרוק הגותי הביא באייטיז ליצירת תת-תרבות גותית ולה אופנה, מועדונים, סלנג, ספרות וקומיקס משלה. המאפיינים החיצוניים הבולטים הם איפור כבד, שימוש בקטיפה ועור (או ויניל) כמוטיב עיקרי בלבוש, דומיננטיות הצבע השחור בלבוש ובצביעת השיער לשחור, תכשיטים כסופים, התעסקות בנושאים הקשורים למוות, אופל, דיכאון, אימה, פנטזיה, מדע בדיוני ואף ניהיליזם.

ראו גם
------

* מטאל גותי
* גותים (זרם תרבותי)
* מוזיקת אווירה גותית

קישורים חיצוניים
----------------

ויקישיתוף מדיה וקבצים בנושא **רוק גותי** בוויקישיתוף
* עונת אייטיז: נועה ליברמן-פלשקס על תחייתו ומותו של הרוק הגותי, באתר "החוג לתולדות המוסיקה", 6 ביולי 2015 קטע קול

| רוק |
| --- |
| בלוז רוק • גלאם רוק • גראנג' • פולק רוק • רוק אינסטרומנטלי • רוק אלטרנטיבי • הארד רוק • רוק גותי • רוק מתקדם • רוק פסיכדלי • רוק קל • רוק דרומי • סטונר רוק • רוק קלאסי • פופ רוק • פאנק רוק • קאנטרי רוק • רוק גלישה |
| סצנות אזוריות |
| בריטפופ • הגל החדש של ההבי מטאל הבריטי • רוק ישראלי • רוק ברזילאי |
| סגנונות מהם נוצר הרוק | זרמים שיצאו מתוך הרוק |
| מוזיקת קאנטרי • בלוז • רוק אנד רול | הבי מטאל • פאנק |
| ערכים נוספים |
| פופ • להקות רוק |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534905405171
* NKC: fd992613

 |
**גאורגי סקלרוב** הוא ספורטאי בולגרי שהתחרה במשחקים הפאראלימפיים במסגרת המשלחת הבולגרית. הוא מחזיק בחמש מדליות פאראלימפיות, מהן שלוש מדליות זהב, והיה לספורטאי הבולגרי הראשון שזכה במדליית הזהב במשחקים.

ביוגרפיה
--------

סקלרוב התחרה לראשונה בהופעת הבכורה של המשלחת הבולגרית במשחקים הפאראלימפיים סיאול (1988). הוא התחרה בזריקת דיסקוס ובהדיפת כדור ברזל (קטגוריה B2) וזכה בשתי מדליות זהב. סקלרוב ניצח בתחרות הדיסקוס עם שיא פאראלימפי של 38.74 מטרים, לפני ריימו הייקינן הפיני שזכה בכסף עם 38.08 מטרים, ואנדז'יי גודלבסקי הפולני שסיים במקום השלישי בתוצאה של 33.68 מטרים. בתחרות הדיפת כדור הברזל זכה סקלרוב במדליית זהב נוספת כששבר שיא פאראלימפי נוסף עם תוצאה של 13.36 מטרים, לפני אורפו ואיניו הפיני שהדף למרחק של 12.45 מטרים וגודלבסקי שזכה במדליית ארד נוספת עם תוצאה 12.38 מטרים.

במשחקים הפאראלימפיים ברצלונה (1992) התחרה סקלרוב בשני המקצים בהם התחרה בסיאול, ונרשם גם לתחרות בתחרות הטלת הכידון. סקלרוב לבסוף לא לקח חלק בתחרות הכידון, אולם בתחרות הדיפת כדור הברזל הצליח לשמור על תארו עם תוצאה של 13.35 מטרים, לפני סרגיי חודקוב האוקראיני שסיים שני עם 13.30 מטרים וקרל מאייר האוסטרי שזכה במדליית הארד עם תוצאה של 12.53 מטרים. בתחרות זריקת הדיסקוס הוא סיים עם מדליית הכסף עם תוצאה של 40.50 מטרים, שני רק לחודקוב שקבע שיא עולם של 40.82 מטרים.

במשחקים הפאראלימפיים אטלנטה (1996) הצליח סקלרוב להוסיף מדליה נוספת כשזכה במדליית הארד בתחרות הדיסקוס עם תוצאה של 38.56 מטרים. הוא שב והתחרה במשחקים הפאראלימפיים סידני (2000) אך לא הצליח לזכות במדליה.

הערות שוליים
------------

1. ↑  Seoul 1988 Paralympic Games Athletics Men's Discus B2
2. ↑  Seoul 1988 Paralympic Games Athletics Men's Shot Put B2
3. ↑  Barcelona 1992 Paralympic Games Athletics Men's Javelin B2
4. ↑  Barcelona 1992 Paralympic Games Athletics Men's Shot Put B2
5. ↑  Barcelona 1992 Paralympic Games Athletics Men's Discus B2
6. ↑  Atlanta 1996 Paralympic Games Athletics Men's Discus F11
**לאוניד אפאנאסייבִיץ' ברדיצ'בסקי** (ברוסית: **Леонид Афанасьевич Бердичевский**; ‏24 במרץ 1908 – 31 ביולי 1944) היה יהודי סובייטי, שעוטר כגיבור ברית המועצות לאחר מותו על פועלו כמפקד רגימנט של חיל רגלים במהלך מלחמת העולם השנייה.

ביוגרפיה
--------

נולד בעיר אומן באימפריה הרוסית במשפחת פקיד. למד ברבפק. גויס לצבא האדום והצטרף למפלגה הקומוניסטית בשנת 1930. עבד כממונה על קולחוזים מטעם מחוז שפטובקה. לאחר הגיוס לצבא סיים ב-1933 את המכללה לשריון בחרקוב.

השתתף בפלישת ברית המועצות לפולין ובמלחמת החורף. נלחם כנגד ורמאכט מאז תחילת מבצע ברברוסה.

על לחימתו בסטלינגרד קיבל את העיטור הכוכב האדום.

במהלך הקרב על ילגבה בין 27 ל-31 ביולי 1944 יחידתו חיסלה טנק, 15 תותחי נ"מ ושבעה תותחי שדה. הטנק בפיקודו נדלק אך הצליח לחסל תותח נ"מ אחד. הוא עצמו נהרג בעקבות הדליקה.

נקבר בעיר ילגבה.

בצו נשיאות ברית המועצות מ-24 במאי 1945 הוענק על פועלו עיטור "גיבור ברית המועצות" בתוספת עיטור לנין ועיטור "כוכב הזהב" לאחר מותו.

הערות שוליים
------------

1. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
2. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
3. ↑  דף על שמו באתר "גיבורי המדינה" (ברוסית)
**סולומון א(ה)רונוביץ' גורליק** (ברוסית: **Соломон Аронович Горелик**;‏ 7 ביולי 1913 – 23 באוקטובר 1941) היה יהודי סובייטי, שעוטר בעיטור גיבור ברית המועצות במלחמת העולם השנייה, כעוזר בנושא הטכני של מפקד פלוגת הטנקים בגדוד הטנקים הראשון של חטיבת הטנקים הראשונה של הארמייה ה-21 בחזית הדרומית-מערבית, טכנאי צבא בדרגה הראשונה.

קורות חיים
----------

נולד במשפחת פועלים יהודית.

סיים 5 שנות לימוד בבית ספר. אחר כך סיים בית ספר מקצועי עם מומחיות במקצוע חרט כלים ועבד כחרט על מכונה.

בצבא האדום מאז 1931. בשנת 1932 סיים בית ספר למשוריינים בלנינגרד, ובשנת 1934 - השתלמויות לאנשי פיקוד. השתתף במלחמת החורף והיה מועמד להיות חבר במפלגה הקומוניסטית של ברית המועצות.

בחזיתות המלחמה מאז יוני 1941. בקרבות עם ורמאכט גילה אומץ וגבורה גבוהה. כשפינה שוב ושוב טנקים סובייטיים משדה הקרב, תיקן נזקים, ואף הוביל טנקים להתקפה בשילוב תפקיד נהג ומפקד טנק.

במהלך ההתקפות הללו חיסל מספר רב של מרגמות, תותחים, עמדות מקלעים, חיילים וקצינים. ביולי 1941, בקרבות על שפטיבקה, השמיד 4 תותחים נגד טנקים, 6 מרגמות ויותר משתי מחלקות של חיל רגלים. ב-20 בספטמבר 1941, בקרב בסמוך לעיר בוגודוכוב במחוז חרקוב, הוא השמיד באופן אישי 8 תותחים, 3 מרגמות ומעך כמה עמדות מקלעים עם פסי הטנק שלו. קידם את ההתקפות של טנקים אחרים.

23 באוקטובר 1941, בפאתי העיר בלגורוד, כשהם עם כוחות חדשים, הגרמנים פרצו הגנת הכוחות הסובייטיים בפרצה בין יחידות הסיור. על חטיבת הטנקים הראשונה בפיקודו של אברהם חסין הוטלה פקודה להשמיד את קבוצת האויב שהתקדמה לכיוון העיר. 5 טנקים תקפו את הגרמנים. מקדימה היה הטנק הכבד של סגן ליסנקו, שנהגו היה גורליק. הטנק הצליח לפרוץ לעמדת התותחים הגרמניים, מחץ שני תותחים ונפגע כך שנמנעה תנועתו. במשך שעתיים הטנק המשיך לירות וכאשר אזלו הפגזים והמחסניות, חייליו נלחמו ברימונים. הגרמנים הקיפו את הרכב, הציעו לצוות להיכנע. לאחר שסירבו, העלו אותו באש. גורליק נשרף עם המפקד בטנק ההרוס.

קבור בקבר אחים בעיר בלגורוד. כמו כן, הוקמה מצבה (קנוטף) בבית הקברות פראוברז'נסקי היהודי בסנט פטרסבורג. חלקה 4/3 חדשה, קבר מס' 1325.

הזיכרון
-------

 קבר האחים של 399 חיילים סובייטים, ביניהם גיבורי ברית המועצות, שריונרים סמיון גורליק ופיודור סאמוחבאלוב
* רחוב בעיר בלגורוד נקרא על שמו
* אנדרטה הוקמה בקבר אחים בו נקבר.
* בשנת 2005 נקרא על שמו רחוב בעיר הולדתו בוברויסק בשכונת קיסלביצ'י.

קישורים חיצוניים
----------------

ויקישיתוף מדיה וקבצים בנושא **סולומון ארונוביץ' גורליק** בוויקישיתוף

הערות שוליים
------------

1. ↑  דף הענקת העיטור ותיאור מעשה הגבורה בבסיס הנתונים "גבורת העם" (ברוסית)
2. ↑  דף על שמו באתר "גיבורי המדינה" (ברוסית)
3. ↑  "Аннотационная доска на улице Горелика" (ברוסית). אורכב מ-המקור ב-2012-09-12. נבדק ב-2012-04-20.